Marikana-moord: Beskuldigde sê polisie het hom gemartelSommige van die 14 mans wat tereg staan vir die moord op Chale in die hof. (23 Februarie) Foto: ANA. Die Noordwes-hooggeregshof het Donderdag gehoor die polisie het geweld gebruik om inligting te kry uit een van die 14 Marikana-mans wat teregstaan vir die moord op Sabata Petros Chale (39). Eric Marx, regsverteenwoordiger vir Sibonile Sobopha, het gesê sy kliënt is aangerand en elektries geskok. Hy is op 29 Desember 2016 om 22:00 in hegtenis geneem, maar is volgens Marx eers 07:00 die volgende oggend na die polisiestasie geneem. Marx het gesê van waar Sobopha in hegtenis geneem is, was dit sowat 5 km weg van die Mdantsane-polisiestasie. AO Samuel Kutumela het ontken dat Sobopha aangerand is. “Ek was heeltyd saam met die beskuldigde en ek onthou niks van plastiek en elektriese skokke nie. Die beskuldigde het saamgewerk, dit was nie nodig vir ŉ geveg nie en dit het nooit plaasgevind nie,” het hy gesê. Volgens Kutumela het dit die polisie agt uur geneem om Sobopha na die polisiestasie te neem omdat hulle bang was die ander beskuldigdes word dalk in kennis gestel. Dit sou dit moeilik maak vir die polisie om hulle op te spoor. Hy het ook die kwessie dat hy nie vertroud is met die Transkei-omgewing nie voorgehou as nog ŉ rede hoekom daar ŉ vertraging was en dit vir hom moeilik was om in die nag in die nedersettings rond te beweeg. Kutumela het ook aangevoer toe hulle by die stasie opdaag, het ŉ ander beampte beheer oorgeneem om iemand te vind om ŉ verklaring by Sobopha af te neem en hy het dus in die bakkie gebly. Marx het dit aan Kutumela gestel dat óf hy óf die beampte verantwoordelik was vir die elektriese skokke van Sobopha. Hy het gesê die rede waarom hulle met Sobopha rondgery het, is omdat hy nie sy regte voorgelees het soos dit wetlik vereis word nie of Chale as die persoon wie vermoor is genoem het nie. Die staat voer aan Aubrey Seitsang, Sibonile Sobopha, Mdlondozi Fundiwo, Herbert Baqhesi, Napoleon Webster, William Nyenyane, Aphindile Pungone, Samson Gqwetani, Gift Luveli, Nkululeko Msithwa, Nkosindiphile Nziyose, Luvo Soyizwaphi, Sivuyile Qasha en Mzolisi Mbulana het Chale op 8 Desember 2016 op grusame wyse vermoor. Chale se moord was na bewering die gevolg van ŉ geskil oor HOP-huise in die Marikana-Wes-uitbreiding. Chale was die leier van die Suid-Afrikaanse burgerlike organisasie Sanco in Marikana en glo in beheer van die toekenning van laekostebehuising. Die beskuldigdes was lede van die EFF wat hom daarvan beskuldig het dat hy huise aan ANC-lede toeken. Seitsang, Sobopha, Fundiwo, Baqhesi en Nyenyane bly in aanhouding nadat hulle aansoek om borgtog in die Rustenburg-landdroshof geweier is. Die oorblywende nege se borgtog is verleng. Maroela Media het vroeër berig ŉ getuie het Woensdag aan die hof gesê Chale het ŉ “verskriklike dood” gesterf. Die getuie se naam kan nie bekendgemaak word nie omdat sy in ŉ getuienisbeskermingsprogram is. Sy het aan die hof gesê sy het gesien hoe Chale deur ŉ groep gewapende mans gejaag word, herhaaldelik met ŉ panga gekap en met iets in sy maag geskiet is. Die verhoor duur voort.